Christian Ziege

Christian Ziege (sündinud 1. veebruaril 1972) on endine Saksamaa jalgpallikoondise poolkaitsja ja praegune jalgpallitreener. Ziege mängis 1990–1997 Müncheni Bayernis. Saksamaa meistrivõistlustel tuli ta 1994 ja 1997 esimeseks ning 1991, 1993 ja 1996 teiseks. 1996 võitis ta UEFA karika. Seejärel mängis Ziege 2 aastat Itaalias AC Milanis. Koos Milaniga võitis ta 1999 Serie A. Järgmised 5 aastat mängis Ziege Inglismaal Middlesbrough's, Liverpoolis ja Tottenham Hotspuris. Liverpooliga võitis ta 2001 liiga karika ja Tottehnamiga jõudis ta 2002 liiga karikafinaali. Lõpuks mängis ta veel ühe hooaja Bundesligas Mönchengladbachi Borussias ja pärast seda lõpetas oma sportlaskarjääri. Saksamaa olümpiakoondises pidas Ziege 1992 1 mängu. Olümpiakoondis ei pääsenud Barcelonas toimunud 1992. aasta suveolümpiamängudele. Saksamaa rahvuskoondises tegi Ziege debüüdi 10. juunil 1993, kui Washingtonis mängiti Brasiilia jalgpallikoondisega viiki 3:3. Ta lõi 72 koondisemängus 9 väravat. Ziege arvati Saksamaa koondisse 1992. aasta EM-ile, mis toimusid Inglismaal. Alagrupis alistas Saksamaa Tšehhi jalgpallikoondise 2:0 ja Ziege lõi 26. minutil avavärava, siis 3:0 Venemaa jalgpallikoondise ning pärast alagrupivõidu kindlustamist viigistas 0:0 Itaalia jalgpallikoondisega. Tšehhid läksid alagrupist teisena edasi. Ziege osales kõigi alagrupimängude algrivistuses. Veerandfinaalis ületas Saksamaa 2:1 Horvaatia jalgpallikoondise. Poolfinaalis viigistas Saksamaa pärast kaht mängu esimese 20 minuti jooksul löödud väravat Inglismaa jalgpallikoondisega 1:1 ja järgnes penaltiseeria, kus Ziege realiseeris 4. löögi ja ainsana eksis 6. löögil inglane Gareth Southgate. Finaalis, kus Ziege osales algusest lõpuni, võideti taas Tšehhimaa jalgpallikoondis lisaajal 2:1 ja lisaaja 1. minutil sai Ziege kollase kaardi. 1998. aasta MM-il Prantsusmaal võitis Saksamaa kõigepealt 2:0 USA jalgpallikoondise. Ziege vahetati platsile 70. minutil, kui väravad olid löödud. Järgnes kohtumine Jugoslaavia jalgpallikoondisega, kui Ziege oli algrivistuses ja vahetati välja 66. minutil seisul 0:2. Siiski suutis Saksamaa 2:2 viigistada. Viimases alagrupimängus alistas Saksamaa Iraani jalgpallikoondise 2:0 ja Ziege tuli platsile pärast mõlema värava löömist 76. minutil. Alagrupi võitis Saksamaa Jugoslaavia ees. Järgnes kohtumine Mehhiko jalgpallikoondisega, kus Ziege sekkus vahetusest 38. minutil. Saksamaa jäi taha, aga võitis 2:1. Veerandfinaalis Ziege ei mänginud ja Saksamaa kaotas Horvaatiale 0:3. 2000. aasta EM-i avamängus viigistas Saksamaa 1:1 Rumeenia jalgpallikoondisega. Siis tuli 0:1 alla jääda Inglismaale. Ziege mängis mõlemad kohtumised algusest lõpuni, aga kolmandas alagrupimängus ei saanud ta vigastuse tõttu osaleda. Saksamaa kaotas Portugali jalgpallikoondisele 0:3 ja jäi alagrupis viimaseks. 2002. aasta MM-i alustas Saksamaa 8:0 võiduga Saudi Araabia jalgpallikoondise üle (Ziege osales kogu mängu ja sai 43. minutil kollase kaardi). Siis vigistati 1:1 Iirimaa jalgpallikoondisega (Ziege mängis kogu kohtumise). Viimases mängus Kameruni jalgpallikoondise vastu sai kumbki meeskond 8 kollast kaarti ja kummastki eemaldati kaartide tõttu 1 mängija. Saksamaa võitis 2:0, Ziege sai 72. minutil kollase kaardi ega tohtinud osaleda järgmises kohtumises, kus Saksamaa alistas 1:0 Paraguay jalgpallikoondise. Veerandfinaalis oli Ziege tagasi, tegi kaasa kogu mängu ja Saksamaa võitis 1:0 USA. Poolfinaalis Ziege ei mänginud ja Saksamaa võitis 1:0 Lõuna-Korea jalgpallikoondise. Finaalis kaotati Brasiiliale 0:2 ja Ziege sekkus vahetusest 84. minutil, kui väravad olid löödud. Ziege arvati Saksamaa koondisse ka Portugalis toimunud 2004. aasta EM-iks, aga ei pääsenud platsile. Saksamaa tegi alagrupis 2 viiki ja kaotas viimase mängu, jäi alagrupis Läti jalgpallikoondise ees kolmandaks ning langes välja. Pärast Portugali EM-i ta enam Saksamaa koondises ei mänginud.